ORDE do 17 de abril de 2008 pola que se convocan os premios extraordinarios de educación secundaria obrigatoria correspondentes ao curso 2007-2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 24/04/2008

A Lei orgánica 2/2006, do 3 de maio, de educación, establece entre os seus principios o de proporcionar unha educación de calidade para todo o alumnado independentemente das súas condicións e circunstancias, xunto coa equidade na súa repartición. Así mesmo, determina que o sistema educativo se orientará, entre outros fins, á consecución dunha educación baseada na responsabilidade individual, o mérito e esforzo persoal e o desenvolvemento da capacidade do alumnado para regular a súa propia aprendizaxe, confiar nas súas aptitudes e coñecementos e o desenvolvemento da creatividade, a iniciativa persoal e o espírito emprendedor.
O Decreto 133/2007, do 5 de xullo, polo que se regulan as ensinanzas da educación secundaria obrigatoria na Comunidade Autónoma de Galicia, establece no seu artigo 13 que a dita etapa se organiza de acordo cos principios de educación común e atención á diversidade e que as medidas que se establezan neste ámbito estarán orientadas a responder as necesidades educativas concretas do alumnado e á consecución das competencias básicas e dos obxectivos da etapa, e non poderán, en ningún caso, supoñer unha discriminación que lles impida alcanzar os devanditos obxectivos e a titulación correspondente.
A Consellería de Educación e Ordenación Universitaria, a través da Dirección Xeral de Ordenación e Innovación Educativa, convoca na actualidade dúas modalidades de premios extraordinarios, ambas as dúas dirixidas a niveis educativos non obrigatorios.
Conscientes, igualmente, da importancia de recoñecer e valorar publicamente os comportamentos excepcionais dos alumnos e alumnas dos niveis da educación básica, de seguir avanzando na consecución dunha igualdade de oportunidades efectiva, e de procurar un ensino comprensivo e integrador, a Consellería de Educación e Ordenación Universitaria,
DISPÓN:
capítulo I
Disposicións xerais
Artigo 1º.-Obxecto e ámbito de aplicación.
Convócanse en Galicia os premios extraordinarios de educación secundaria obrigatoria correspondentes ao curso 2007-2008 co obxecto de dar recoñecemento público ao esforzo e dedicación do alumnado desta etapa educativa, reforzar aqueles aspectos que inciden na mellora do sistema educativo e xuntar excelencia con equidade, igualdade de oportunidades e posibilidades de desenvolvemento persoal.
Artigo 2º.-Modalidades.
Poderase concorrer aos premios extraordinarios de educación secundaria obrigatoria nunha das seguintes modalidades:
a) Premios extraordinarios ao esforzo e superación persoal, dirixidos ao alumnado que rematou a educación secundaria obrigatoria e que demostrou ao longo desta etapa a súa constancia e capacidade para superar as especiais condicións de desvantaxe persoal, familiar ou social.
b) Premios extraordinarios ao rendemento académico, dirixidos ao alumnado que finalizou os seus estudos de educación secundaria obrigatoria e que teña destacado pola excelencia dos seus resultados académicos ao longo desta etapa.
Artigo 3º.-Número e características dos premios.
1. Poderase conceder ata un máximo de 10 premios extraordinarios na modalidade a) e ata un máximo de 20 premios na modalidade b).
2. O alumnado que resulte premiado recibirá un diploma acreditativo e un ordenador portátil. Para estes efectos aplicarase o disposto no convenio entre a Xunta de Galicia e Caixanova para a colaboración educativa na etapa de educación secundaria obrigatoria, do 26 de marzo de 2008, segundo o cal a contía achegada pola Consellería de Educación e Ordenación Universitaria, con cargo á aplicación orzamentaria 09.02.423A.480.1 dos orzamentos da Xunta de Galicia do ano 2008, non poderá superar os 10.000 .
3. Os premios estarán suxeitos ás retencións que legalmente correspondan.
Artigo 4º.-Condicións xerais de participación.
Sen prexuízo do que se estableza a continuación para cada unha das modalidades de premios, poderá optar a estes o alumnado que reúna as seguintes condicións:
a) Cursar durante o curso 2007-2008 cuarto curso de educación secundaria obrigatoria no réxime ordinario en calquera dos centros da Comunidade Autónoma de Galicia.
b) Estar proposto polo equipo docente para a expedición do título de graduado en educación secundaria obrigatoria.
c) Estar proposto polo centro escolar.
Artigo 5º.-Prazo de presentación de propostas.
1. O período de presentación de solicitudes será o comprendido entre o 23 de xuño e o 12 de xullo de 2008, ambos os dous inclusive.
2. Para o alumnado que remate a educación secundaria obrigatoria na convocatoria de setembro, establécese un prazo extraordinario de solicitude ata o día 10 de setembro de 2008.
Capítulo II
Premios extraordinarios ao esforzo e superación persoal
Artigo 6º.-Requisitos específicos de participación.
1. Ademais das condicións xerais de participacións a que se refire o artigo 4º, as alumnas e alumnos que sexan propostos a premio extraordinario por esta modalidade deberán merecer, ao xuízo do equipo docente, un especial recoñecemento pola dedicación e esforzo demostrado ao longo da etapa en superar as súas dificultades, ben de tipo persoal, educativas e/ou do contorno familiar e sociocultural, polo que se significan singularmente e se fan merecedores de ser presentados polo centro educativo en que cursa estudos a esta modalidade de premios.
2. O perfil do alumnado obxecto destes premios correspóndese con:
a) Alumnado que procede de contornos socioculturais desfavorecidos ou de contornos familiares disfuncionais, que supoñan desvantaxe manifesta de cara a conseguir rematar os seus estudos.
b) Alumnado que pertence a minorías étnicas, sempre que iso supoña limitacións no acceso e permanencia na escolaridade.
c) Alumnado procedente do estranxeiro, con incorporación tardía ao sistema educativo do noso país ou con ausencia ou limitación no dominio do idioma en que se imparte o currículo.
d) Alumnado en proceso de superación de enfermidades crónicas ou con discapacidades que condicionan o seu rendemento escolar, a súa relación persoal e a súa inserción social.
Artigo 7º.-Selección dos candidatos nos centros educativos.
1. Nos centros educativos constituirase unha comisión do centro formada polo director ou directora, o xefe ou xefa de estudos, as persoas titoras de cuarto curso e o xefe ou xefa do Departamento de Orientación.
2. Esta comisión será a encargada de seleccionar, de entre os candidatos propostos polo equipo docente correspondente, o alumnado en que concorran as circunstancias de idoneidade para ser proposto para premio, tendo en conta o esforzo persoal realizado e as súas dificultades persoais, educativas e/ou do contorno familiar e sociocultural. A selección realizarase sobre a base do informe a que se refire o artigo 9º.
3. O acordo reflectirase en acta. O centro educativo comunicaralle ao alumnado seleccionado ou aos seus representantes legais, no caso de seren menores de idade, a intención de realizar a dita proposta e requirirase deles o seu consentimento expreso.
Artigo 8º.-Documentación.
1. Os centros educativos enviarán a proposta nos prazos determinados no artigo 5º, acompañada da seguinte documentación:
a) Instancia segundo modelo recollido no anexo I.
b) Consentimento do alumno, alumna ou representantes legais, segundo modelo recollido no anexo II.
c) Fotocopia cotexada do documento de identidade ou do pasaporte.
d) Certificación académica.
e) Informe xustificativo da proposta realizada segundo o indicado no artigo 9º. O dito informe será elaborado polo titor ou titora en colaboración coa xefatura do Departamento de Orientación e nel darase conta das especiais condicións da escolaridade do alumno ou alumna proposta.
f) Ademais da documentación anterior, poderase xuntar canta documentación se xulgue necesaria para acreditar os méritos da persoa candidata.
2. A documentación enviarase á Dirección Xeral de Ordenación e Innovación Educativa, Subdirección Xeral de Inspección, Avaliación e Calidade do Sistema Educativo, Servizo de Avaliación e Calidade do Sistema Educativo, da Consellería de Educación e Ordenación Universitaria. Edificio administrativo San Caetano, s/n, bloque 2, 1º andar, 15781 Santiago de Compostela.
Artigo 9º.-Informe xustificativo da proposta.
Co fin de que a comisión de selección prevista no artigo 15º poida valorar o máis obxectivamente posible a idoneidade das propostas, no informe xustificativo previsto no artigo 8º e) farase constar:
a) A descrición exhaustiva e razoada das dificultades persoais, educativas ou do contorno sociofamiliar da persoa candidata, que ao xuízo do equipo docente dificultaron o seu desenvolvemento educativo.
b) As medidas de apoio adoptadas polo centro educativo en relación ás necesidades educativas do alumno ou alumna e a súa repercusión no progreso escolar.
c) O grao de consecución das capacidades e dos obxectivos da etapa e a persistencia no seu logro, así como a valoración do esforzo persoal.
d) A descrición e xustificación de calquera outra circunstancia que ao xuízo do centro educativo mereza ser tida en conta pola comisión de selección.
Capítulo III
Premios extraordinarios ao rendemento académico
Artigo 10º.-Requisitos específicos de participación.
1. Ademais das condicións xerais de participacións a que se refire o artigo 4º, a media das cualificacións dos alumnos e alumnas propostos para premio extraordinario pola modalidade b) desta convocatoria debe ser igual ou superior a 9 puntos.
2. Esta nota media será a media aritmética das cualificacións en todas as áreas e materias dos catro cursos da etapa.
3. Segundo o establecido nas disposicións adicionais do Decreto 133/2007 polo que se regulan as ensinanzas da educación secundaria obrigatoria, para a obtención da nota media non se terá en conta a área de relixión.
4. As áreas validadas ou exentas non serán tidas en conta para o cálculo da nota media.
5. A media das cualificación da etapa expresarase cun só decimal e deberase reflectir na certificación académica á cal se fai referencia no artigo 13º d) desta orde.
Artigo 11º.-Selección dos candidatos nos centros educativos.
As direccións dos centros educativos poderán propor o alumnado que cumpre cos requisitos de participación pola modalidade b) desta convocatoria e comunicaranlle a intención de realizar a dita proposta ao alumnado seleccionado ou aos seus representantes legais, no caso de seren menores de idade, requirindo deles o seu consentimento expreso.
Artigo 12º.-Realización da proba para obtención do premio.
1. Os aspirantes aos premios extraordinarios ao rendemento académico deberán realizar unha proba estruturada en dúas partes. A primeira delas terá unha duración máxima de dúas horas e a segunda de hora e media.
a) A primeira parte constará de diversas cuestións referidas ás seguintes áreas de cuarto curso: lingua galega e literatura, lingua castelá e literatura, matemáticas, ciencias sociais, xeografía e historia e primeira lingua estranxeira. No caso de alumnado con exención en lingua galega e literatura, este quedará exento da realización da correspondente parte da proba, sempre e cando a dita exención fose acreditada documentalmente.
b) Na segunda parte o alumnado dará resposta a diversas cuestións de dúas áreas ou materias do currículo de cuarto curso para escoller de entre as seguintes: física e química, música, bioloxía e xeoloxía, tecnoloxía e educación plástica e visual.
c) Para poder aspirar ao premio deberase obter, como mínimo, cinco puntos en cada unha das partes da proba.
2. Cada parte da proba cualificarase entre 1 e 10 puntos e só se poderá utilizar un decimal. No cálculo da nota final, a primeira parte suporá un 60% dela e a segunda o 40% restante.
3. Posto que o número de premios propostos non pode ser superior a aquel que resulte da aplicación do artigo 3º desta orde, en caso de empate darase preferencia á mellor nota media á que se refire o artigo 10.1º; despois, á cualificación da primeira parte da proba e, finalmente, á cualificación da segunda parte dela. De persistir o empate, a comisión de selección procederá a realizar un sorteo.
4. As probas realizaranse nos lugares e datas que se publicarán oportunamente no Diario Oficial de Galicia.
Artigo 13º.-Documentación.
1. Os centros educativos enviarán as propostas nos prazos determinados no artigo 5º acompañadas da seguinte documentación:
a) Instancia segundo modelo recollido no anexo I.
b) Consentimento do alumno, alumna ou representantes legais, segundo modelo do anexo II.
c) Fotocopia cotexada do documento de identidade ou do pasaporte.
d) Certificación académica con constancia da nota media.
2. A documentación enviarase á Dirección Xeral de Ordenación e Innovación Educativa, Subdirección Xeral de Inspección, Avaliación e Calidade do Sistema Educativo, Servizo de Avaliación e Calidade do Sistema Educativo, da Consellería de Educación e Ordenación Universitaria. Edificio administrativo San Caetano, s/n, bloque 2, 1º andar, 15781 Santiago de Compostela.
Capítulo IV
Selección e concesión dos premios
Artigo 14º.-Publicación das candidaturas.
1. A relación provisional de admitidos e excluídos en ambas as dúas modalidades farase pública antes do 20 de setembro de 2008 no portal educativo da Xunta de Galicia www.edu.xunta.es/portal. Os interesados poderán presentar contra ela as alegacións que consideren oportunas nun prazo de cinco días hábiles a partir da data de publicación.
2. A relación definitiva de candidaturas publicarase antes do 11 de outubro de 2008 no portal educativo www.edu.xunta.es/portal.
Artigo 15º.-Comisión de selección dos aspirantes a premio.
1. Co fin de elaborar as probas, así como supervisar e valorar os méritos dos participantes, constituirase unha comisión presidida pola directora xeral de Ordenación e Innovación Educativa ou persoa en quen delegue, o xefe do Servizo de Avaliación e Calidade do Sistema Educativo e ata un máximo de tres vogais máis, pertencentes ao corpo de inspectores de educación e/ou profesorado de ensino secundario, designados pola Dirección Xeral de Ordenación e Innovación Educativa. Actuará como secretario ou secretaria, con voz e sen voto, un funcionario ou funcionaria da Dirección Xeral de Ordenación e Innovación Educativa.
2. Para os efectos de colaboración no disposto no parágrafo anterior, poderanse constituír comisións delegadas integradas por membros da comisión a que se fai referencia no punto anterior e outras persoas especialistas.
3. No caso da modalidade de premios extraordinarios ao esforzo e superación persoal, a comisión de selección valorará as propostas presentadas atendendo aos seguintes criterios:
a) A información contida nos informes e na documentación complementaria achegada: 80% da valoración.
b) Os méritos académicos obtidos na etapa de educación secundaria obrigatoria: 20% da valoración.
Artigo 16º.-Resolución provisional da concesión dos premios.
1. A comisión fará pública a relación provisional de persoas propostas para premio no portal educativo www.edu.xunta.es/portal.
2. Contra ela poderase presentar reclamación mediante instancia dirixida á presidenta da comisión de selección, presentándoa no rexistro da Consellería de Educación e Ordenación Universitaria, edificio administrativo San Caetano de Santiago de Compostela, no prazo de dez días hábiles a partir do seguinte ao da súa publicación.
Artigo 17º.-Resolución definitiva.
1. Unha vez resoltas as reclamacións, a comisión elaborará a acta coa proposta definitiva de adxudicación dos premios extraordinarios.
2. A directora xeral de Ordenación e Innovación Educativa elevará a dita proposta para a publicación no Diario Oficial de Galicia da resolución de concesión ditada pola conselleira de Educación e Ordenación Universitaria.
3. O prazo máximo para notificar a resolución deste procedemento será de tres meses desde o día seguinte ao do remate do prazo extraordinario de presentación de solicitudes; terá efectos desestimatorios a falta de resolución expresa nese período.
4. Contra a resolución de adxudicación dos premios poderase interpoñer recurso potestativo de reposición ante a conselleira de Educación e Ordenación Universitaria no prazo dun mes, a partir do día seguinte ao da data de publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben impugnala directamente na vía xurisdicional ante a Sala do Contencioso-Administrativo do Tribunal Superior de Xustiza de Galicia, no prazo de dous meses desde tal publicación, de conformidade cos artigos 20, 44 e 46 da Lei 9/1998, do 13 de xullo, reguladora da xurisdición contencioso-administrativa.
Artigo 18º.-Transparencia das prácticas da Administración.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Disposicións derradeiras
Primeira.-A obtención destes premios non supón incompatibilidade coa obtención doutros galardóns.
Segunda.-Autorízase a Dirección Xeral de Ordenación e Innovación Educativa para ditar cantas normas sexan oportunas para o desenvolvemento e aplicación desta orde.
Terceira.-Esta orde poderá ser impugnada mediante recurso potestativo de reposición ante a conselleira de Educación e Ordenación Universitaria no prazo dun mes, a partir do día seguinte ao da data de publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben impugnala directamente na vía xurisdicional ante a Sala do Contencioso-Administrativo do Tribunal Superior de Xustiza de Galicia, no prazo de dous meses desde tal publicación, de conformidade coa Lei 9/1998, do 13 de xullo, reguladora da xurisdición contencioso-administrativa.
Cuarta.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 17 de abril de 2008.
Laura Sánchez Piñón
Conselleira de Educación e Ordenación
Universitaria
Ver referencia pdf "07900D004P011.PDF"